പള്ളിക്കലാറിനെ മറന്നോ? തെങ്ങമം: പള്ളിക്കലാര് ഒഴുകുകയാണ് ഞെങ്ങിഞെരുങ്ങി ശ്വാസംമുട്ടി മാലിന്യവാഹിനിയായി. കൊട്ടിഘോഷിച്ച നവീകരണം തുടങ്ങിയിടത്ത് തന്നെ അവസാനിച്ചു. സംസ്ഥാനത്തെ 44 നദികളില് ഒന്നാണ് പള്ളിക്കലാര്. ഏഴംകുളത്ത് കളരിത്തറ കുന്നില് നിന്നുമാണ് ഉത്ഭവം. അടൂര് പട്ടണത്തിലൂടെ തെക്കോട്ടൊഴുകി ഏറത്ത്, കടമ്ബനാട്, പള്ളിക്കല്, ശൂരനാട് വടക്ക്, തൊടിയൂര്, പഞ്ചായത്തുകളിലൂടെ ഒഴുകി കരുനാഗപ്പള്ളി വട്ടക്കായലില് എത്തിച്ചേരുന്നു. ആറിന്റെ തീരങ്ങള് കൈയേറി വേലികെട്ടി സ്വന്തമാക്കാന് ചിലര് നീക്കങ്ങള് നടത്തിയതാണ് നദിയുടെ നാശത്തിന് കാരണമായത്. അടൂര് പട്ടണത്തിലെ മാലിന്യമുള്പ്പടെ ആറ്റിലെത്തി മലിനപ്പെട്ട സാഹചര്യത്തിലാണ് ആറിനെ വീണ്ടെടുക്കണമെന്ന നിലവിളി ഉയരുന്നത്. ആദ്യം രംഗത്തെത്തിയത് തെങ്ങമം ഗവ.എല് പി.സ്കൂളിലെ കുട്ടികളായിരുന്നു. അവര് ആറ് സന്ദര്ശിച്ച് പഠനം നടത്തി നിയമസഭയിലെത്തി മുഖ്യമന്ത്രിക്ക് നിവേദനം നല്കി. തുടര്ന്ന് ആറ് നവീകരിക്കാന് ധനകാര്യ മന്ത്രിയായിരുന്ന തോമസ് ഐസക് തെങ്ങമത്തെത്തി വിപുലമായ യോഗം വിളിച്ചു. തൊഴിലുറപ്പ് തൊഴിലാളികള് ഉള്പ്പെടെ 5000 ത്തോളം പേര് 4 ദിവസം അദ്ധ്വാനിച്ച് ആറ് നവീകരിച്ചു. രണ്ടാം ഘട്ടമായി കൈയേറ്റം ഒഴിപ്പിക്കാന് തീരുമാനിച്ചു. പഞ്ചായത്തുകളുടെ നേതൃത്വത്തില് തീരം അളന്ന് കല്ലിട്ടു. എന്നാല് തുടര്നടപടികള് ഉണ്ടായില്ല . വേലി കെട്ടി തിരിക്കാത്തതു മൂലം കല്ലുകള് കയേറ്റക്കാര് പിഴുതുകളഞ്ഞു. കല്ലിട്ടപ്പോഴാണ് 50 സെന്റുമുതല് റബര് പുരയിടങ്ങളായും തെങ്ങിന് പുരയിടമായും പലരുടെയും പക്കലാണെന്ന് വ്യക്തമാകുന്നത്. അതേസമയം കയേറ്റമൊഴിപ്പിക്കാന് ഒരു നീക്കവുമുണ്ടായില്ല. കുളിക്കടവുകള് ഒന്നുമില്ലായെന്ന അപൂര്വത പള്ളിക്കലാറിനുണ്ട്. കൈയേറ്റമൊഴിപ്പിക്കാനായി കല്ലിട്ടതും ബോര്ഡ് വച്ചതും ഒന്നും ഇന്നില്ല. തീരങ്ങളിലെ കാട് പതിന് മടങ്ങായി വളര്ന്നു. അധികാരികള് പള്ളിക്കലാറിനെ മറന്നു...